Morten Messerschmidt (DF), 2025-10-09:
Tak, formand.
Da jeg tilbage i 1980 blev født, var 3 pct. af Danmarks befolkning indvandrere.
Hovedparten af dem var fra vestlige lande.
I dag, snart 45 år senere,
ser vores land totalt forandret ud.
Nu er 16 pct. udlændinge, og hovedparten er fra ikkevestlige lande.
10 pct. af dem, der bor her i Danmark, har rødder i ikkevestlige lande.
Og det er jo ikke kommet af sig selv; det er kommet som følge af et historisk svigt, som den her regering ikke har eneansvaret for, men som den deler med tidligere primært socialdemokratiske regeringer.
Og i virkeligheden kan få tal sige det meste.
Den årlige muslimske indvandring er under den her regering steget med 124 pct.
To tredjedele af de herboende irakere på over 50 år er på førtidspension.
Der repatrieres i dag færre, end der gjorde i 2019.
Der tildeles i dag flere statsborgerskaber til udlændinge, end der gjorde i 2019.
Og for nylig drog så SDU den vel logiske konklusion, at i 2096 vil vi danskere være i mindretal.
Der er ikke styr på indvandringen til Danmark, der er ikke styr på integrationen, og den her regering har svigtet de danskere, der stolede på, at den ville føre en stram udlændingepolitik.
Derfor noterede jeg mig også, at statsministeren ved sit partis kongres for nylig mente, at det var på tide at revidere »Retfærdig og realistisk«, og det vil jeg egentlig gerne hjælpe med.
Vi kan jo lægge ud med løftet om – og jeg citerer, formand – at der skal lægges et loft for, hvor mange nye ikkevestlige udlændinge der kan komme til Danmark på et år.
Personligt ville jeg nok foretrække at vende det om, så det blev en garanti for, at der kom ikkevestlige udlændinge ud af Danmark, men lidt har jo også ret – hvis det altså så bare var blevet til noget.
Men der er intet loft.
Selv da Dansk Folkeparti for et par år siden fremsatte forslaget, som var direkte kopieret fra Socialdemokratiets udspil, så havde man endda den frækhed at stemme imod sin egen politik.
Så var der løftet om at ændre vores asylsystem og oprette et modtagecenter.
Nu ved vi jo, at statsministeren bruger uendelig meget tid uden for Danmarks grænser, men åbenbart ikke nok til at indfri sine udlændingeløfter, for ingen aner, hvor eller hvornår sådan et modtagecenter skal blive til virkelighed.
Tværtimod er man nu gået helt væk fra, at Danmark skal lave sit eget modtagecenter i Rwanda, og er i stedet gået ind på et spor om at lave et eller andet diffust center, der vistnok skal arrangeres sammen med andre EU-lande.
Det ved man ikke.
Hvornår?
Er der nogen sinde nogen, der har hørt en plan?
Men der er mere.
Er det noget, vi har hørt noget om?
Straffeloven muliggør godt nok, at man kan straffe den slags, men det sker næsten aldrig.
Så lovede man en revision af Schengen, så det er de enkelte lande, der selv kan bestemme, hvornår og hvor længe man ønsker at kontrollere sine egne grænser.
Er det blevet virkelighed?
Men de brudte løfter stopper ikke der – langtfra.
Man lovede – og jeg citerer, formand – en 10-årsplan for, at ingen boligområder, skoler eller uddannelsesinstitutioner i fremtiden har mere end maks. 30 pct. ikkevestlige indvandrere og efterkommere.
Citat slut.
Er det noget, vi har set noget til?
Tværtimod bliver danskere nu i mindretal i det ene byområde efter det andet.
Områder som Tingbjerg, Vollsmose og Gellerup har længe været kendt, men under den her regering går det virkelig stærkt med Ørestaden, Husum, Brøndby og Høje-Taastrup.
Det eneste opløftende er, at ansvaret er til at placere.
Det sidder nemlig der i form af landets statsminister.